Benvolgut Sr. Corominas.

Un API col·legiat m'ha fet arribar l'enllaç a la seva carta-resposta publicada al web del Col·legi.

En cap cas he posat en dubte el treball ben fet per a la majoria (per no dir la quasi totalitat) dels API de la província de Girona, però l'actuació del col·legi d'API no ha estat a l'alçada.

Com m'ha comentat l'API que m'ha tramès l'enllaç, el fet que no hi hagi un contracte escrit entre API i PROPIETAT, no significa que un API no actuï *de facto*com a administrador,i més tenint en compte que els propietaris de l'immoble viuen a Barcelona i totes les gestions les fa l'API, i això és el que em fa estar decebut amb el Col·legi d'API

Si segons el Col·legi l'API ha actuat correctament (en cap escrit he llegit el contrari), com és que l'API no va tenir ni la "decència" de recepcionar un Burofax que li vaig remetre, fet que demostra la seva mala praxi/mala fe, i més sabent com deu saber, que hi ha jurisprudència al respecte que indica *"Un Burofax no entregado por causa imputable al destinatario por rehusarlo o no retirarlo de la oficina correspondiente es a todos los efectos una notificación efectuada"*.

Crec que no pot negar que aquest fet ha estat una manca de respecte i un incompliment flagrant del primer punt del Decàleg Deontològic del Col·legi.

Per no parlar del fet que en el document de devolució de fiança, que vaig lliurar al Col·legi, indica que actua com a administrador, i vostès indiquen el contrari (o sigui que ha falsejat un document oficial o vostès s'equivoquen).

Em sap greu haver d'actuar contra els propietaris, amb els que, fins a la finalització del lloguer no hi havia hagut cap problema (tot i que només havíem tingut algun contacte telefònic o per e-mail), però a partir del fet que l'API els hi va indicar la liquidació de la fiança que havien de fer (tot i que segons el col·legi no actua com a administrador...), tot va canviar

Per una mala praxi d'un API, haig d'anar a la via judicial contra el propietaris, com ja ens va recomanar l'assessor jurídic del Col·legi.

Ja he posat el tema en mans del nostre gabinet jurídic, que farà tot el que estimi convenient.

Espero, que com han fet amb la seva carta, també publicaran aquesta resposta integra a la seva pàgina web per a coneixement de tots els col·legiats i públic en general.

***Lluís Pla-Giribert***